จีบประกันชีวิตเชื่อมเครดิตบูโร
แลกข้อมูลปล่อยสินเชื่อลูกค้าธปท.ยันไม่เว้นกู้ตามกรมธรรม์
13 ก.พ. 2555

แลกข้อมูลปล่อยสินเชื่อลูกค้าธปท.ยันไม่เว้นกู้ตามกรมธรรม์
เครดิตบูโรชวนประกันชีวิตเข้าเป็นสมาชิก เชื่อมข้อมูลปล่อยกู้ลูกค้า
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ หรือเครดิตบูโร เปิดเผยว่า เมื่อเร็วๆ นี้ได้หารือกับธนาคารแห่งประเทศไทย (ธปท.) และสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และสมาคมประกันชีวิตไทย เพื่อหาแนวทางชักจูงให้บริษัทประกันชีวิตเข้ามาเป็นสมาชิกเครดิตบูโร เนื่องจากปัจจุบันบริษัทประกันชีวิตมีการปล่อยสินเชื่อมากขึ้น ซึ่งจะทำให้มีข้อมูลในการพิจารณาความเสี่ยงและความสามารถการชำระหนี้ได้
อย่างไรก็ตาม มีปัญหาอยู่ว่า บริษัทประกันชีวิตมีประเภทของการปล่อยสินเชื่อเป็น 2 แบบ คือ แบบสินเชื่อเพื่อที่อยู่อาศัย โดยมีบ้านหรือสินทรัพย์เป็นหลักทรัพย์เหมือนกับธนาคารพาณิชย์ ส่วนอีกแบบจะเป็นสินเชื่อที่มีกรมธรรม์ประกันชีวิตของผู้กู้เองเป็นตัวค้ำประกัน ทางบริษัทประกันชีวิตต้องการที่จะส่งข้อมูลเฉพาะสินเชื่อที่อยู่อาศัยให้เครดิตบูโรเท่านั้น
สำหรับสินเชื่อที่มีกรมธรรม์ค้ำประกันนั้นเป็นลักษณะลูกค้ากู้เงินตัวเองมาใช้ โดยมีสิทธิประโยชน์ในกรมธรรม์เป็นหลักทรัพย์ค้ำประกัน ซึ่งถือว่าจะไม่เป็นหนี้เสียหรือเอ็นพีแอล และไม่มีความเสี่ยง ดังนั้นบริษัทประกันชีวิตต้องการที่จะไม่ส่งข้อมูลสินเชื่อที่มีกรมธรรม์ค้ำประกันให้เครดิตบูโรเท่านั้น
อย่างไรก็ตาม ทาง ธปท.ระบุว่าไม่สามารถที่จะดำเนินการแยกประเภทการส่งข้อมูลสินเชื่อได้ ต้องส่งข้อมูลสินเชื่อทุกประเภท เพราะว่าในการกู้เงินของลูกค้าประกันที่มีกรมธรรม์ค้ำประกันก็มีการเขียนว่าสัญญาเงินกู้ อีกทั้งเหมือนกับการที่ลูกค้าของธนาคารพาณิชย์ที่กู้เงินโดยมีเงินฝากค้ำประกันก็ยังต้องส่งข้อมูลสินเชื่อเหมือนกัน
“ปัจจุบันธุรกิจประกันมีการแข่งขันสูง ดังนั้นบริษัทประกันที่จะเข้ามาเป็นสมาชิกมีจุดอ่อนให้บริษัทประกันที่ไม่เป็นสมาชิกเครดิตบูโรมีการนำไปใช้เป็นจุดโหว่ในการแย่งชิงลูกค้า ว่าทำสัญญาเงินกู้กับบริษัทแล้วไม่ต้องส่งข้อมูลประวัติชำระเงินไปให้เครดิตบูโร” นายสุรพล กล่าว
นายสุรพล กล่าวว่า แนวทางการแก้ไขเบื้องต้นจะเสนอออกแบบรูปแบบการส่งข้อมูลสินเชื่อที่มีกรมธรรม์ค้ำประกันเป็นพิเศษ ซึ่งจะทำให้ประวัติสินเชื่อของลูกค้าประกันชีวิตมีความชัดเจนว่าไม่มีความเสี่ยงและไม่เป็นเอ็นพีแอล รวมทั้งหารือกับ คปภ.ที่จะหามาตรการจูงใจให้บริษัทประกันชีวิตทั้งระบบเข้ามาเป็นสมาชิกเครดิตบูโร เช่น หากบริษัทประกันใดเป็นสมาชิกเครดิตบูโรแสดงว่ามีการบริหารการจัดการความเสี่ยงที่ดีและเครดิตดีไม่มีความเสี่ยง เป็นต้น แต่คงไม่สามารถที่จะบังคับให้บริษัทประกันทั้งหมดเข้าเป็นสมาชิกเครดิตบูโรได้
นายสุทธิ รจิตรังสรรค์ นายกสมาคมประกันชีวิตไทย กล่าวว่า บริษัทประกันชีวิตไม่จำเป็นต้องเข้าเป็นสมาชิกเครดิตบูโรก็สามารถพิจารณาความเสี่ยงในการปล่อยสินเชื่อให้กับลูกค้าได้อยู่แล้ว